**Trebuie să primesc o veste**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trebuia să primesc o veste frumoasă,

Dar a fost înzăpezit drumul

Pe care venea.

Trebuia să primesc

O nemaipomenită veste,

Dar arsese pădurea prin care trecea.

Trebuia să primesc o veste

Care mi-ar fi mângâiat viaţa,

Dar au spus că nu sunt în ţară.

Trebuia să primesc o veste de aur,

Dar a murit pe drum

Cel care mi-o aducea.

Din depărtări ajunge până la mine

Cântecul trist al unei cădelniţe,

Fumul mirositor al tămâiei arzânde.

Fiecare zi pe care-o trăiesc,

În ritmul acelei cădelniţe

Se leagănă neîntrerupt.